Krajčír, Ľuboš, poslanec NR SR (2021-02-25):
Ďakujem pekne za slovo, pán predsedajúci. Vážené kolegyne, kolegovia, vážený pán minister, áno, klesajú preferencie nie nám, celej vláde. A populistické by asi dnes bolo aj na zvýšenie preferencií, ak by sme začali otvárať, otvárať prevádzky, otvárať obchody, ale stúpol by nám oveľa viac počet mŕtvych. My tu dnes stojíme a ideme predlžovať núdzový stav preto, aby sme čo najviac obmedzili nárast pozitívnych, aby sme čo najviac obmedzili nápor v nemocniciach. Poďme ale si povedať úplnú pravdu od začiatku. Dvanásť rokov s malou prestávkou tu bola pred nami vláda Roberta Fica a Petra Pellegriniho. Mrzí ma, že nikto z opozície tu dnes nesedí v týchto laviciach. Asi aj toto je obrazom toho, myslím, vy nie ste ani zo SMER-u ani z HLAS-u. Ja k vám prídem, vás pochválim. To je obraz toho, ako im asi na tom absolútne záleží. Iba marketing a zvyšovanie si svojich politických preferencií. Alebo svoju kampaň. Štát rozkradli, položili ho absolútne na kolená. Nemocnice môžeme prirovnať k márniciam v západných krajinách, k väzeniam. Dokonca v Dánsku a niektorých krajinách ich majú ešte lepšie zariadené, ako máme my nemocnice. Absolútne základy atribútne, absolútne atribúty alebo základy, základné atribúty štátu, ospravedlňujem sa, už je trošku neskôr, základné atribúty štátu sú zdravotníctvo, školstvo, polícia a bezpečnosť štátu. To všetko predchádzajúce vlády pred nami absolútne položili na kolená. V časoch blahobytu nás, žiaľbohu, predchádzajúca vláda pripravila na stav, ktorý máme možnosť dnes vidieť. My keď sme nastúpili, tak Štátne hmotné rezervy neboli dostatočne pripravené, resp. ich šéf vtedajší pán Kičura bol asi pripravený aj na najťažšie časy, keďže mal, už sa mu ani keš nezmestil zrejme do všelijakých svojich skriniek, tak už to musel meniť za zlato, lebo sedemstonásobne drahšie nakupovali obyčajné rúška FFP2, rukavice a toto, ja čo budem rozprávať, to sú neni výmysly ani demagógie, to sú fakty. Kto bude mať záujem, kontrola v tých Štátnych hmotných rezervách a to porovnanie s nákupom za našej vlády je k dispozícii. Každému to pošlem, kto bude chcieť. Poďme naozaj, že v najlepších ekonomických časoch, keď ľudí okrádali a prišlo na lámanie chleba, ako pri napríklad kauze Váhostavu, kde boli predražené diaľnice a nevyplatení živnostníci a pracovníci. Štát ako sa k tomu postavil? K tým živnostníkom? Ako ich poodlžoval? My dnes, áno, robíme všetko pre to, aby sme pomohli ľuďom, aby sme ich odškodnili, ale treba si povedať na rovinu, že tá kasa je veľmi prázdna. Podnecujete ľudí k nedodržiavaniu opatrení, vytvárate chaos, situáciu naozaj využívate iba na svoj politický prospech. Môžeme použiť ako príklad pána Pellegriniho, ktorý si išiel nakupovať nový oblek s úsmevom, aby čo najlepšie vyzeral. Dnes naozaj lekári a ľudia bojujúci v prvej vlne, im je jedno, ako vyzerajú. Chodia strapatí, neoholení, lebo bojujú. On si kupuje nový oblek a chodí s krásnym účesom, ak si super kaderníkom. Alebo pán Fico, ktorý sa prihovára občanom, podnecuje tu nenávisť a nedôveru v opatrenia, a potom sa zistí, keď sa snažil robiť tie krásne videá v nejakom skromnom prostredí, že on je vlastne v Dominikánskej republike. V bezpečí, tam, kde je teplo. Toto je ten alibizmus a farizejstvo z ich strany. Naozaj nemajú morálne právo. V dobrých časoch sa vyhrážali lekárom, keď odídu na nejakú, získavanie praxe do zahraničia, lebo podmienky, ktoré im tu vytvorili v tých nemocniciach, boli katastrofálne, im chceli pomaly preplácať, dať preplatiť štúdium. Vyhrážali sa v nejakých cifrách, skoro 50 000 euro. Takto sa oni chovali k zdravotníkom. Z vás alebo respektíve z nich a z ich oligarchov sa naozaj stali veľmi, veľmi bohatí ľudia. Ja nikomu nezávidím. Keď je niekto schopný, šikovný, úspešný manažér, nech si zarobí, nech sa má dobre. Ale nie keď okradne niekto štát a okradne ľudí. A dnes tí zbedačení ľudia, ktorým chýbajú financie a nevieme im ich poslať v dostatočnej miere, lebo títo ľudia ich okradli. Naozaj dnes falošne tvrdíte alebo zo začiatku ste tvrdili, že COVID je nejaký výmysel, že tuto ani neexistuje, a keď už to je neúnosné, tak sa ide spochybňovať vakcína. Keď už aj to sa ukazuje, že naozaj tá vakcinácia je jediná cesta, tak idete spochybňovať, že nevieme dostatočne rýchlo vakcinovať. Naozaj meníte tú tému, ako vám vyhovuje. Ale čo je pre mňa najzarážajúcejšie, to je to, že počas 61 pozitívne testovaných za vlády Petra Pellegriniho bol vyhlásený mimoriadny stav. Dnes proti nemu idú bojovať. Naozaj, kolegovia, tu nepolitikárčime, tu zachráňme tých ľudí, zachráňme, aby naozaj ten nápor v nemocniciach nebol tak vysoký. Ale aby som nekritizoval iba bývalú vládu, ja budem kritický aj k tej našej súčasnej. Začnem ministrom zdravotníctva, kde si naozaj nemyslím, že v momentálnej situácii treba riešiť potraty a podobné témy. Dovolenkári, ktorí naozaj provokujú ľudí z exotických dovoleniek, nerozumiem, prečo nešli okamžite do karantény, štátnej. Očkujeme učiteľov, čo ak však učiteľ prinesie nákazu domov? Vieme, najnovšie štúdie ako fungujú. Ja by som chcel vyzvať z tejto, z tohto miesta, naozaj treba čo najviac ľuďom vysvetľovať. Keď ste prekonali COVID, nie je úplne až tak pravda, že sa nemusíte testovať, lebo už neviete byť ani nakazený, ani infekčný. Štúdie ukazujú niečo iné. Ďalej by som prešiel k ministrovi školstva. V Bratislavskom kraji týždeň pred prázdninami tlačiť na otvorenie škôl je zlý nápad. Rodiny si vytvorili bubliny. Ja tiež osobne doma mám dieťa školopovinné a tiež by som bol rád, keby čo najskôr išlo do školy, ale do čo najbezpečnejšieho prostredia. On neprišiel so žiadnym nápadom, že vytvorme tu, ja neviem, polky dňa nech ide jedna skupina a v druhej polovičke ide druhá skupina. Nič také som nepočul. Keďže mám málo času, tak trošku skrátim vystúpenie. Vyzývam, aby, ministra, aby boli doplatení všetci zdravotníci, tak ako majú, tak ako im to bolo sľúbené. Komunikácia vo vláde, zdvíham varovný prst. Naozaj s ňou skončite. My tu máme ľudí čo najviac motivovať, ísť im čo najviac vzorom, aby mali čo najväčšiu dôveru v opatrení. To, čo predvádza premiér s ministrom, už nemá obdoby. My sme do tejto koalície, ako SME RODINA, nešli preto, aby sme tu počúvali hádky, dohady a meranie si eg rôznych našich kolegov, ale preto, aby sme naplnili program, ktorý sme ľuďom dali. Dva body programu už máme splnené, a to je skrivodlivosť na ženách ročníkov ´58-´63, doplatky za lieky pre seniorov, ZŤP a deti do 6 rokov, a čaká nás ešte nájomné bývanie, exekučná amnestia. Tretina pracovných miest dnes na Slovensku existuje s našou podporou. Vďaka, pán minister. A ešte, aby som stihol, kolegovia z ĽSNS, už ste sa cítil ukrivdený. Ja si vážim, že naozaj je 22.35 hod. a vy tu sedíte. Naozaj ste si tu odsedeli a konštruktívne debatujete. Máme síce iné názory, ale debatujete a záleží vám na tejto situácii, ktorá je. Kolegovia z opozície, ako je, zo SMER-u a z HLAS-u tu nesedí ani noha. Ďakujem pekne.